題虎丘
作者：馮時行
朝代：宋

paragraphs: 海甸平無際，突阜如踞虎。
杉松閟巖壑，殿閣煥藻黼。
老眼凌雲煙，吳會略可俯。
昔遊恍如昨，歲月不勝數。
老矣愜重來，病倦喜欲愈。
况復偕賢彥，清罇侑歌舞。
高談聞善謔，錦繡落英吐。
籬菊粲佳節，山屐霽淫雨。
蜀客萬里外，艱虞棘肺腑。
摧頹已無氣，頼此作一鼓。
却欲挽長江，快意洗天宇。
且復置是事，秋風送歸櫓。